Bill Cosby in hegtenis geneemBill Cosby buite die hof nadat hy op borgtog vrygelaat is. Foto: ANA-AP Die aanklag hou verband met ŉ voorval in 2004 toe Cosby na bewering ŉ vrou bedwelm en seksueel aangerand het in sy huis in Philadelphia in die VSA. Cosby het reeds in die hof verskyn, maar is nie gevra om te pleit nie. Hy is op borgtog van $1 miljoen (sowat R15.4 miljoen) vrygelaat. Dit is die eerste keer dat Cosby van ŉ seksuele misdaad aangekla en in hegtenis geneem word, ten spyte van jarelange bewerings dat hy talle vroue seksueel aangerand het. Cosby se regspan het na sy hofverskyning ŉ verklaring uitgereik waarin die akteur skuld op die aanklag teen hom ontken. “Moenie ŉ fout en dink ons beplan nie om ŉ kragtige verdediging teen hierdie ongegronde aanklag saam te stel nie. Ons verwag dat mnr. Cosby deur ŉ hof vrygespreek sal word,” lui die verklaring. Andrea Constand, ŉ voormalige werknemer by die Temple-universiteit, beskuldig Cosby daarvan dat hy haar in 2004 so bedwelm het dat sy nie kon beweeg of skree nie en kort-kort haar bewussyn verloor het. Sy beweer hy het haar toe seksueel aangerand. Nadat die bewerings meer as ŉ dekade terug aan die lig gekom het, het Cosby ŉ eed afgelê waarin hy erken het hy het seksuele kontak met Constand gehad, maar dat sy daartoe ingestem het. Die saak is destyds teruggetrek, maar is nou weer heropen. Constand, nou 42 jaar oud, bly in Toronto in Kanada waar sy as ŉ masseuse werk.